Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Д.Л. од Струмица, поднесена против Решение на Апелационен суд Битола, по предметот Барање за пристап до информации од јавен карактер, на 23.06.2023 година, го донесе следното

**Р Е Ш Е Н И Е**

1. Жалбата изјавена од Д.Л. од Струмица, поднесена против Решение на Апелационен суд Битола СПИ-4/23 од 18.05.2023 година, заведена во Агенцијата под бр.08-229 на 18.05.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. Решението на Имателот на информација СПИ-4/23 од 18.05.2023 година **СЕ ПОНИШТУВА**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Д.Л. од Струмица на 16.05.2023 година преку електронска пошта поднел Барање за пристап до информации од јавен карактер до Апелационен суд Битола, заведен во судот под бр. СПИ-4/23 со кое побарал да му се достави следната информација:

„ - Кој закон го овластил АС Битола да одлучува за одлука на основен суд во Струмица

* Ако адресатот е познат АС Штип: Кој го овластил судот да обработува и ги користи личните податоци на жалителот“.

Постапувајќи по ова Барање, Имателот на информации на Барателот му доставил Решение СПИ-4/23 од 18.05.2023 година, со кое го одбива Барањето за слободен пристап до информации од јавен карактер на барателот. Во Решението наведено е дека: “...Апелационоит суд Битола, имајќи ги предвид одредбите од Законот за слободен пристап до информации од јавен карактер, го разгледа барањето и врз основа на извршениот Тест за штетност, донесе решение со кое го одби Барањето за пристап до информации од јавен карактер, изјавено од Д.Л од Струмица. Бараните информации не се информации од јавен карактер согласно Законот за слободен пристап до информации од јавен карактер. По спроведен тест за штетност, не се утврди дека преовладува јавниот интерес за бараната информација..“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-229 на 08.06.2023 година.

Агенцијата со електронски допис од 08.06.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 16.06.2023 година, преку електронска пошта, достави Одговор на Жалба СПИ-4/2023 од 16.06.2023 година, заведена во Агенцијата под бр.08-229. Во Одговорот на жалба е наведено: “...Претседателот на судот оцени дека бараната информација не е информација од јавен карактер и од тие причини барањето го одби. Не е информација од јавен карактер, бидејќи неспорно судовите своите одлуки ги носат во согласност со процесните закони кои се во важност во Република Северна Македонија. Според тоа, она што се бара со барањето е дел од овластувањето на судот по законот. Претседателот на судот не е овластен да ги толкува процесните закони бидејќи за тоа има овластување замо Собранието на Република Северна Македонија која ги носи законите“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации СПИ-4/23 од 18.05.2023 година го поништии предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето за пристап до информации од јавен карактер со тоа што донел Решение со кое Барањето на Барателот го одбива додека не објаснува за кој исклучок станува збор, туку само наведува дека “бараните информации не се информации од јавен карактер согласно Законот за слободен пристап до информации од јавен карактер“.

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер. Напоменуваме дека исклучоците од член 6 став 1 од Законот за слободен пристап до информации од јавен карактер **не се апсолутни** и по исклучок Имателот на информации ќе одобри пристап до бараните информации по задолжително спроведениот тест на штетност, со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Согласно член 3 став 1 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал, или со која располага имателот на информацијата согласно со неговите надлежности.

Во конкретниот случај, Имателот на информации иако го спровел Тестот на штетност, во истото не е утврдено дека последиците врз интерсот кој се заштитува се поголеми од јавниот интерес утврден со закон.

Имателот на информации е должен одново да го разгледа Барањето и, согласно Закон, да постапи по истото.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**